‘EA’ยันไฟลิงกลต.ไม่ติดใจย้ำจี้ตามเกม
พลังงานบริสุทธิ์ ยันกำไรตามไฟลิง ก.ล.ต.ยันไม่ได้จู้จี้สอบ แต่ตัวเลขแตกต่างมาก มีหน้าที่ต้องดูแลนักลงทุน
23 ม.ค. 2556

พลังงานบริสุทธิ์ ยันกำไรตามไฟลิง ก.ล.ต.ยันไม่ได้จู้จี้สอบ แต่ตัวเลขแตกต่างมาก มีหน้าที่ต้องดูแลนักลงทุน
ตามที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้แจ้งให้นายสมโภชน์ อาหุนัย ประธานเจ้าหน้าที่บริหาร บริษัท พลังงานบริสุทธิ์ (EA) ชี้แจงกรณีการให้ข้อมูลของบริษัทที่ปรากฏข่าวในสื่อมวลชน โดยระบุอัตรากำไรขั้นต้นและประมาณการกำไรสุทธิของปี 2558 แตกต่างจากข้อมูลที่เปิดเผยในแบบแสดงรายการข้อมูลการเสนอขายหลักทรัพย์ (ไฟลิง) ที่ยื่นต่อ ก.ล.ต.นั้น ขณะนี้ ก.ล.ต.ได้รับการยืนยันจากนายสมโภชน์ ว่าข้อมูลในแบบไฟลิงที่ยื่นต่อ ก.ล.ต.ถูกต้องแล้ว โดยอัตรากำไรขั้นต้นของบริษัทในช่วง 9 เดือนปี 2555 อยู่ที่ 5.05% และประมาณการกำไรสุทธิของปี 2558 อยู่ที่ 1,968.29 ล้านบาท
ทั้งนี้ บริษัทได้เสนอแนวทางเพื่อบรรเทาผลกระทบอันเนื่องจากข่าวที่มีความคลาดเคลื่อนของข้อมูลดังกล่าว โดยบริษัทจะเปิดโอกาสให้ผู้ลงทุนมีสิทธิทบทวนการตัดสินใจลงทุนได้ภายหลังรับทราบข้อมูลที่ถูกต้องแล้วอีกครั้งหนึ่ง ในกรณีที่ผู้ลงทุนได้จองซื้อหุ้นไปแล้ว และหากประสงค์จะยกเลิกการจองซื้อ ขอให้ติดต่อบริษัทหลักทรัพย์ที่ผู้ลงทุนจองซื้อหุ้นไว้ภายในวันที่ 23 ม.ค. 2556 
นายธวัชชัย พิทยโสภณ ผู้อำนวยการฝ่ายงานเลขาธิการ ก.ล.ต. กล่าวว่า เป็นหน้าที่ของสำนักงาน ก.ล.ต.ที่จะต้องดูแลและปกป้องนักลงทุน เพราะกรณีนี้ตัวเลขที่ยื่นไฟลิงกับที่เผยแพร่ออกสื่อสู่สาธารณะแตกต่างกันมาก ดังนั้นจึงเป็นที่มาที่บริษัทเสนอมาว่าเปิดโอกาสให้นักลงทุนที่ไม่มั่นใจสามารถขอเงินคืนจากการจองหุ้นได้